**ΑΓΊΑ ΓΡΑΦΉ – ΙΕΡΉ ΠΑΡΆΔΟΣΉ**

Αποτελούν τις δύο πηγές της χριστιανικής πίστης και ζωής. Είναι ίσες, ισότιμες και ισόκυρες, γιατί η Γραφή πηγάζει από την Παράδοση και η Παράδοση ερμηνεύει αυθεντικά την Γραφή.

**1. ΑΓΙΑ ΓΡΑΦΗ** : Είναι μια συλλογή **76** βιβλίων, τα οποία θεωρούνται θεόπνευστα και εκφράζουν αυθεντικά την πίστη της Εκκλησίας και τα οποία χωρίζονται σε δύο μέρη.

Το πρώτο μέρος είναι η **ΠΑΛΑΙΑ ΔΙΑΘΗΚΗ**, η οποία αποτελείται από **49** βιβλία, ενώ το δεύτερο είναι η **ΚΑΙΝΗ ΔΙΑΘΗΚΗ,** η οποία αποτελείται από **27** βιβλία. Τα περισσότερα βιβλία της πρώτης είναι γραμμένα στα **εβραϊκά**, ενώ η δεύτερη είναι γραμμένη στα **ελληνικά**. Τα βιβλία και των δύο διαθηκών χωρίζονται σε τρία μέρη: στα **ιστορικά**, στα **διδακτικά** και στα **προφητικά**.

Τα βιβλία της **Κ.Δ.** ανά κατηγορία είναι τα εξής: τα **τέσσερα ευαγγέλια** και οι **πράξεις των αποστόλων** είναι τα ιστορικά, οι **εικοσιμία επιστολές των αποστόλων** τα διδακτικά και η **αποκάλυψη του Ιωάννη** το μόνο προφητικό.

**2. ΙΕΡΗ ΠΑΡΑΔΟΣΗ :** Περιέχει την διδασκαλία των αποστόλων και της Εκκλησίας που δεν έχει ενταχθεί στην Αγία Γραφή, αλλά αναγνωρίζεται ως αυθεντική και χρησιμοποιείται από την Εκκλησία μέχρι σήμερα. Σ’αυτήν εντάσσονται αποφάσεις οικουμενικών συνόδων, κείμενα πατέρων της εκκλησίας, λειτουργικά κείμενα, ύμνοι, προφορικές παραδόσεις, ήθη και έθιμα και γενικά ό,τι εκφράζει την αυθεντικότητα και την συνέχεια της Εκκλησίας ως τις ημέρες μας.

Η μόνη διαφοροποίηση που υπάρχει σε σχέση με την Γραφή είναι ότι ενώ ο **κανόνας** της Αγ. Γραφής είναι **κλειστός** , δηλ. δεν δέχεται προσθήκες ή αφαιρέσεις, ο **κανόνας** της Ιερής Παράδοσης είναι **ανοικτός ,** δηλ. δέχεται προσθαφαιρέσεις ανάλογα με τις ανάγκες της Εκκλησίας.